“กทม.” เล็งยื่นอุทธรณ์ หลัง “ศาลปกครอง” ตีตกค่ารถไฟฟ้าสายสีเขียว 65 บ.
“กทม.” เล็งยื่นอุทธรณ์ หลัง “ศาลปกครอง” คำพิพากษาเพิกถอนประกาศขึ้นค่าโดยสารรถไฟฟ้าสายสีเขียว 65 บ. ตลอดสาย ช่วงปลายเม.ย.66
“กทม.” เล็งยื่นอุทธรณ์ หลัง “ศาลปกครอง” ตีตกค่าโดยสารรถไฟฟ้าสายสีเขียว 65 บ. ตลอดสาย ช่วงปลายเม.ย.66
18 เม.ย. 2566

นายไทภัทร ธนสมบัติกุล ผู้อำนวยการสำนักการจราจรและขนส่ง (สจส.) กรุงเทพมหานคร (กทม.) กล่าวถึงกรณีศาลปกครองกลาง มีคำพิพากษาเพิกถอนประกาศ กทม. เรื่อง การกำหนดค่าโดยสารรถไฟฟ้าสายสีเขียวว่า กทม.จะยื่นอุทธรณ์ต่อศาลปกครองประมาณปลายเดือน เม.ย.นี้ ซึ่ง กทม.มีเหตุผลในการยื่นขออุทธรณ์ต่อศาล เนื่องจากการออกประกาศค่าโดยสารที่เป็นประเด็นขอเพิกถอนในครั้งนี้ เป็นการคิดอัตราค่าโดยสารเฉพาะสายสีเขียว ระหว่างส่วนสัมปทานและส่วนต่อขยายที่ กทม.รับผิดชอบเพียงหน่วยงานเดียว
โดยที่ผ่านมา กทม.ได้ออกประกาศค่าโดยสารและบังคับใช้อยู่ในปัจจุบัน ได้แก่ ประกาศ กทม.เมื่อวันที่ 29 มี.ค.60 เรื่อง ค่าโดยสารโครงการระบบขนส่งมวลชนกรุงเทพมหานคร ส่วนต่อขยายสายสุขุมวิท ตอนที่ 1 (ซอยสุขุมวิท 85-107) ระยะทาง 5.25 กม. และส่วนต่อขยายสายสีลม ตอนที่ 2 (ตากสิน-เพชรเกษม) ระยะทาง 5.3 กม.
อนึ่ง เมื่อวันที่ 13 เม.ย. 66  ศาลปกครองกลางมีคำพิพากษาให้เพิกถอนประกาศกรุงเทพมหานคร (กทม.) เรื่องการกำหนดค่าโดยสารโครงการรถไฟฟ้าสายสีเขียว โดยพิจารณาว่า กทม.จะต้องปฏิบัติให้เป็นไปตามมติคณะรัฐมนตรี (ครม.) วันที่ 26 พ.ย. 61 คือ ต้องบูรณาการร่วมกับกระทรวงคมนาคมในการกำหนดอัตราค่าโดยสารที่เหมาะสม เป็นธรรม ไม่ก่อให้เกิดภาระต่อประชาชนผู้ใช้บริการมากเกินไป
ที่ผ่านมา กทม.ได้บูรณาการร่วมกับกระทรวงคมนาคม ในการกำหนดอัตราค่าโดยสารของรถไฟฟ้า โดยร่วมเป็นคณะทำงานให้ความเห็นและให้ข้อเสนอแนะที่ปรึกษาโครงการศึกษากำหนดอัตราค่าโดยสารขั้นสูง ค่าแรกเข้า และหลักเกณฑ์การขึ้นอัตราค่าโดยสารขนส่งมวลชนระบบราง เมื่อผลการศึกษาดังกล่าวแล้วเสร็จ กทม. จะนำผลการศึกษาดังกล่าว มาใช้เป็นแนวทางการปรับค่าโดยสารรถไฟฟ้าที่อยู่ในความรับผิดชอบของ กทม. เพื่อให้เกิดความเป็นธรรมกับผู้ประกอบการ และประชาชนผู้ใช้บริการต่อไป
สำหรับแนวทางการบริหารจัดการเดินรถไฟฟ้าสายสีเขียวทั้งระบบ กทม. ได้เสนอต่อกระทรวงมหาดไทยแล้วว่า เห็นควรที่จะดำเนินการโครงการฯ ตาม พ.ร.บ.การร่วมลงทุนระหว่างรัฐและเอกชน พ.ศ. 2562 เพื่อให้การพิจารณาคัดเลือกเอกชนร่วมลงทุนมีความรอบคอบ มีการพิจารณาข้อมูลรอบด้านและตรวจสอบได้ อันจะเป็นประโยชน์ต่อสาธารณะ ในการได้รับบริการของรัฐอย่างมีประสิทธิภาพ อีกทั้งเพื่อให้การเดินรถเป็นโครงข่ายเดียวกันอย่างต่อเนื่อง (Through Operation) และอำนวยความสะดวกสบายในการเดินทางของประชาชนผู้โดยสาร ซึ่งจะเพิ่มประสิทธิภาพต่อระบบคมนาคมขนส่งในกรุงเทพฯ ต่อไป